recursal/SuperWikiNEXT-32B huggingface dataset:
**மகாகவி பாரதி நகர்** என்பது இந்தியா தீபகற்பத்தில் தமிழ்நாடு மாநிலத்தின் சென்னை மாவட்டத்தில், 13.125800°N, 80.262100°E என்ற புவியியல் ஆள்கூறுகள் கொண்டு, கடல் மட்டத்திலிருந்து சுமார் 28 மீட்டர் உயரத்தில் அமைந்துள்ள ஒரு புறநகர்ப் பகுதியாகும். சுருக்கமாக, எம். கே. பி. நகர் என்றும் அழைக்கப்படும் இப்பகுதிக்கு, வியாசர்பாடி, கொடுங்கையூர், பெரம்பூர், எருக்கஞ்சேரி, சத்தியமூர்த்தி நகர், கவியரசு கண்ணதாசன் நகர் மற்றும் முல்லை நகர் ஆகியவை அருகிலுள்ள முக்கியமான ஊர்களாகும்.

சென்னை மாநகரப் போக்குவரத்துக் கழகம் மூலம், மகாகவி பாரதி நகர் பகுதிக்கு பேருந்து சேவைகள் அளிக்கப்படுகின்றன. இங்கு பேருந்து நிலையம் அமையப் பெற்றுள்ளதால், இங்கிருந்தும் சென்னை மாநகரின் பல பகுதிகளுக்கும் பேருந்துகள் இயக்கப்படுகின்றன. சென்னை மாநகரப் பேருந்துகளில் மூத்த குடிமக்கள் இலவசமாகப் பயணிக்கும் பொருட்டு, அதற்குரிய டோக்கன் 2022 ஆம் ஆண்டு திசம்பர் 21 ஆம் நாள் முதல் வழங்கப்படுகிற சென்னை மாநகரப் போக்குவரத்துக் கழக அலுவலகங்களில், மகாகவி பாரதி நகர் பேருந்து நிலையமும் ஒன்று. இங்கிருந்து சுமார் 3 கி.மீ. தூரத்திலேயே வியாசர்பாடி ஜீவா தொடருந்து நிலையம் அமைந்துள்ளது. சுமார் 5.5 கி.மீ. தூரத்திலுள்ள பேசின் பாலம் சந்திப்பு தொடருந்து நிலையம் மூலமும் இங்குள்ள மக்கள் பலனடைகின்றனர். இந்தியா முழுவதும் பயணம் செய்து கொள்ளும் வகையில் அமைந்துள்ள புரட்சித் தலைவர் டாக்டர் எம். ஜி. இராமச்சந்திரன் மத்திய இரயில் நிலையம், மகாகவி பாரதி நகர் பகுதியிலிருந்து சுமார் 8 கி.மீ. தொலைவிலுள்ளது. இங்கிருந்து 32 கி.மீ. தொலைவில் சென்னை பன்னாட்டு வானூர்தி நிலையம் அமைந்துள்ளது.

சென்னையிலுள்ள 135 காவல் நிலையங்களில் மகாகவி பாரதி நகர் காவல் நிலையமும் ஒன்று.

மகாகவி பாரதி நகர் பகுதியானது, பெரம்பூர் (சட்டமன்றத் தொகுதி)க்கு உட்பட்டதாகும். இதன் சட்டமன்றத் தொகுதி உறுப்பினராக 2021 ஆம் ஆண்டு நடத்தப்பட்ட தேர்தலில் வெற்றி பெற்றவர் ஆர். டி. சேகர். மேலும் இப்பகுதி, வட சென்னை மக்களவைத் தொகுதி சார்ந்தது. இதன் மக்களவைத் தொகுதி உறுப்பினராக கலாநிதி வீராசாமி, 2019 ஆம் ஆண்டு நடத்தப்பட்ட தேர்தலில் வெற்றி பெற்றார்.

மேற்கோள்கள்
-----------

1. ↑  Muttuppiḷḷai, Kō (1983) (in ta). *Aṇṇai mol̲iyum āṭcit tur̲aiyum*. Muttamil̲ Nilaiyam. .
2. ↑   (in ta) *Elangai Thuppakkigal Mounamana Varalaru*. Bharathi Puthakalayam. .
3. ↑  Maalaimalar (2022-12-21). "சென்னை மாநகர பஸ்களில் கட்டணமில்லாமல் பயணிக்க மூத்த குடிமக்களுக்கு டோக்கன் வழங்கும் பணி இன்று தொடங்கியது". *www.maalaimalar.com*. 2022-12-26 அன்று பார்க்கப்பட்டது.
4. ↑  "எம்.கே.பி. நகர், கொடுங்கையூர், வியாசர்பாடி காவல் நிலையங்களுக்கு சென்று காவல் ஆணையர் ஆய்வு". *Hindu Tamil Thisai*. 2022-12-26 அன்று பார்க்கப்பட்டது.
இரண்டாம் கான்ஸ்டன்டைன் 337 முதல் 340 வரை ரோமானிய பேரரசராக இருந்தார். அவர் மகா கான்ஸ்டன்டைனின் (முதலாம் கான்ஸ்டன்டைன்) மூத்த மகனாவார். இவர் அவரது சகோதரர்களுடன் இணைந்து இணை பேரரசராகவும் இருந்தார்.  இவர் இத்தாலி மீது அவரது சகோதரன் முதலாம் கான்ஸ்டன்ஸ் நடத்திய படையெடுப்பில் தோல்வியடைந்து பின் அப்போரில் மரணமும் அடைந்தார்.

பிறப்பும் அரசாட்சியும்
----------------------

இரண்டாம் கான்ஸ்டன்டைன் மகா கான்ஸ்டன்டைனின் (முதலாம் கான்ஸ்டன்டைன்) மூத்த மகனாவார். இவர் ஃபாஊடா மற்றும் கான்ஸ்டன்டைனுக்கு பெப்ரவரி 316 இல் அர்லஸில் பிறந்தார்.இவர் கிறிஸ்தவராக வளர்க்கப்பட்டார். 317 ஆம் ஆண்டு மார்ச் 1 ஆம் தேதியன்று இவர் சீசராக அறிவிக்கப்பட்டார். 323 இல், ஏழு வயதில்,சார்மாதியர்களுக்கு எதிராக அவரது தந்தை நடத்திய இராணுவ தாக்குதலில் பங்கு பெற்றார். பத்து வயதில், அவரது ஒன்றுவிட்ட சகோதரர் கிறிஸ்பஸின் மரணத்திற்கு பிறகு, கவுல் பகுதிக்கு தளபதியாக நியமிக்கப்பட்டார். பின்பு முதலாம் கான்ஸ்டன்டைன், கோத் இனத்தினருக்கு எதிராக நடத்திய தாக்குதலின் போது இவரை தளபதியாக நியமித்தார்.

337 ஆம் ஆண்டில் அவரது தந்தையின் மரணத்தைத் தொடர்ந்து, கான்ஸ்டன்டைன் II ஆரம்பத்தில் அவரது சகோதரர்கள் இரண்டாம் கான்ஸ்டான்டியஸ் மற்றும் கான்ஸ்டன்ஸுடன் இணைந்து பேரரசராக ஆனார், எனினும் பேரரசு அவர்களுக்கும் அவர்களது உறவினர்களான டால்மத்தியஸ் மற்றும் ஹன்னிபாலியனஸ் ஆகியோர்க்கு பிரித்தளிக்கப்பட்டது. ஆனால் இது சில காலத்திற்கு மட்டுமே நிலைத்தது. முதலாம் கான்ஸ்டன்டைனின் மகன்கள் இராணுவத்தை பயன்படுத்தி உறவினர்கள் குடும்பத்தை படுகொலை செய்து பேரரசை கைபற்றினர். அதன் விளைவாக, மூன்று சகோதரர்கள் பனோனியாவில் கூடினர், அங்கு 337 செப்டம்பர் 9 அன்று ரோமானிய உலகத்தை தங்களுக்குள்ளே பிரித்தார்கள்.

மேற்கோள்கள்
-----------

1. ↑
2. ↑
3. ↑  "Constantine II (emperor)", *Wikipedia* (ஆங்கிலம்), 2019-03-04, 2019-04-18 அன்று பார்க்கப்பட்டது
**மகாகவி பாரதி நினைவு நூலகம்**  என்பது தமிழ்நாட்டின் ஈரோடு நகரின்  கருங்கல்பாளையம் பகுதியில் அமைந்துள்ள ஒரு பொது நூலகம் ஆகும். தமிழ்நாட்டு மகாகவிஞர் பாரதியாரின் நினைவாக இந்நூலகத்திற்குப் பெயர் சூட்டப்பட்டது. **கருங்கல்பாளையம் நூலகம்**எனவும் இது பொதுவாக அறியப்படுகிறது.

வரலாறு
------

முன்னதாக, ஓர் அறையாகக் காணப்பட்ட இந்நூலகத்தை உள்ளூர் மக்கள் *கருங்கல்பாளையம் வாசிப்பு அறை* என அழைத்தனர். பின்னர், சுப்பிரமணிய பாரதி  1921 ஆம் ஆண்டு இவ்வாசிப்பு அறைக்கு வருகை தரவே *மகாகவி பாரதி நூலகம்* என இது பெயர் மாற்றம் பெற்றது. பின்னர் பாரதி இறந்ததினால் பாரதி நினைவு நூலகமாக மாற்றம் கண்டு வளர்ச்சி அடைந்து வந்தது.

பாரதியாரின் வருகை
-----------------

1921 ஜூலை 31 அன்று **மனிதன் அழியான்**எனும் தலைப்பில் உரை ஒன்றை ஆற்றுவதற்காக கருங்கல்பாளையம் வாசிப்பு அறைக்கு பாரதியார் வருகை தந்தார். ஒரு சில வாரங்கள் கழித்து அவர் நோய்வாய்ப்பட்டு இறந்தார். கருங்கல்பாளையத்தில் ஆற்றிய உரையே அவரது கடைசி பொது உரையாக இருந்தது.

சேமிப்புகள்
-----------

பின்னர், ஈரோடு நிர்வாகம் இந்நூலகத்தைப் புதுப்பித்து, பாரதியாரின் ஒவ்வொரு ஆக்கங்களையும் சேகரித்தது. பாரதியார் எழுதிய கட்டுரைகள், கவிதைகள், மற்றும் அவர் பொதுக்கூட்டங்களில் தேசிய விடுதலை, பெண் சுதந்திரம் பற்றி ஆற்றிய உரைகள், அவரது ஓவியங்கள் 
போன்றவற்றை இந்நூலகம் தன்னகத்தே வைத்திருக்கின்றது. மேலும், பாரதியார் "*சுதேசமித்திரன்* "எனும் தினப்பத்திரிகைக்கு எழுதிய ஆக்கங்கள் அனைத்தையும் இந்நூலகத்தில் காணலாம்

அருங்காட்சியகம்
---------------

நுலகக் கட்டிடத்திற்கு அப்பால் பாரதியாரின் வாழ்க்கை வரலாறு பற்றிய ஓர் அருங்காட்சியகத்தையும் இந்நூலகம் கொண்டுள்ளது. இங்கு பாரதியார் பிறப்பிலிருந்து இறப்பு வரையிலான அனைத்து விடயங்களையும் காணலாம்.

மேற்கோள்கள்
-----------

1. ↑  Bharathi visit to Karungalpalayam பரணிடப்பட்டது 2011-06-29 at the வந்தவழி இயந்திரம்.
2. ↑  Last speech on Man is Immortal பரணிடப்பட்டது 2008-04-15 at the வந்தவழி இயந்திரம்.
3. ↑  Collection of Books பரணிடப்பட்டது 2007-12-14 at the வந்தவழி இயந்திரம்.
எக்சு-கதிர்க் குழாயில் **இழை மின்னோட்டம்** (*filament current*) மற்றும் **குழாய் மின்னோட்டம்** (*tube current*) ஆகிய இருவேறு மின்னோட்டங்கள் பாய்கின்றன. இழை மின்னோட்டம் வெப்ப இலத்திரன்களைக் கொடுக்க எதிர் மின்முனையாகப் பயன்படும் இழையில் பாயும் மின்னோட்டம். இது சில ஆம்பியர் அளவினதாக இருக்கும். குழாய் மின்னோட்டம் குழாயில் எதிர்முனையிலிருந்து நேர்முனையினை நோக்கிப் பாயும் மின்னோட்டமாகும். இம் மின்னோட்டம் பொதுவாக மில்லி ஆம்பியரில் இருக்கும். நோயறி கதிரியலில் இது 120 மில்லி ஆம்பியர் வரையிலும் உள்ளது. 

இவ்விரு மின்னோட்டங்களும் தனித்தனியானவையானாலும் ஒன்றிற்கொன்று தொடர்புடையன. இவைகளை இணைக்கும் ஒரு காரணி எதிர்மின் முனைக்கருகில் காணப்படும் இட மின்னூட்டமாகும் (*Space charge*). குழாயில் இருமின் முனைகளுக்குமுள்ள மின் அழுத்த வேறுபாடு
(P.D) குறைவாக உள்ளபோது, இழையிலிருந்து இலத்திரன்கள் விரைந்து வெளிப்பட்டலும் அவைகள் மெதுவாகவே வேக வளர்ச்சி பெறுகின்றன. இதன் விளைவாக ஒரு இலத்திரன் மேகம் (Electron cloud) உருவாகிறது. இது எதிர்முனைக்கருகிலேயே இருக்கும். இதன் காரணமாக அதிக இலத்திரன்கள் வெளிப்படுவது கட்டுப்படுத்தப்படுகிறது. குறைந்த இழை மின்னோட்டத்தில் குறைந்த மின் அழுத்த வேறுபாட்டிலேயே குழாய் மின்னோட்டம் ஒரு தெவிட்டிய நிலையைப் பெறுகிறது. இந்த மின்னழுத்த வேறுபாட்டைக் கூட்டினாலும் குழாய் மின்னோட்டம் அதிகரிப்பதில்லை. இப்போது இழை மின்னோட்டத்தினை கூட்டியே அதிக மிகுந்த குழாய் மின்னோட்டத்தினைப் பெறமுடியும். இங்கு இழை மின்னோட்டம் எக்சு கதிர்களின் அளவையும் மி.அ.வே. கதிர்களின் பண்பையும் (ஊடுருவற்திறன்) தீர்மானிக்கின்றன.

உதவி-பி.எ ஆர் சி கட்டுரை
**கல்யாண் ராய்** (*Kalyan Roy*)' ஓர் இந்திய அரசியல்வாதியும் இந்திய பொதுவுடமைக் கட்சியின் தலைவரும் ஆவார். அகில இந்திய தொழிற்சங்க காங்கிரசின் தலைவராகவும் செயல்பட்டார். **கல்யாண் சங்கர் ராய்** என்ற பெயராலும் இவர் அறியப்படுகிறார். அசன்சோல்-ராணிகஞ்ச் நிலக்கரி வயல் பகுதியின் கூலித் தொழிலாளர்களின் புகழ்பெற்ற தலைவர்களில் ஒருவரான கல்யாண் ராய் பொதுவுடமைக் கட்சியின் மூத்த தலைவர் மற்றும் மாநிலங்களவையில் நாடாளுமன்ற உறுப்பினராகவும் இருந்தார்.

ஆரம்ப வாழ்க்கை மற்றும் கல்வி
----------------------------

கல்யாண் ராய் சுதந்திரப் போராட்ட வீரரும் காங்கிரசு தலைவருமான கிரண் சங்கர் ராய் மற்றும் பத்மா ராய் ( *நீ* ராய் சௌத்ரி) ஆகியோருக்கு 27 திசம்பர் 1929 அன்று இந்தியாவின் கல்கத்தா நகரத்தில் பிறந்தார்.

அரசியல் வாழ்க்கை
----------------

கல்யாண் ராய் 1969, 1975 மற்றும் 1982 ஆம் ஆண்டுகளில் மாநிலங்களவைக்கு நடைபெற்ற தேர்தல்களில் மேற்கு வங்கத்தில் இருந்து பொதுவுடமைக் கட்சி தலைவராகத் தேர்ந்தெடுக்கப்பட்டார்.

இரேன் முகர்ச்சி, இந்திரசித் குப்தா, பூபேசு குப்தா, சோதிர்மாய் பாசு, சித்த பாசு மற்றும் வேறு கட்சியைச் சேர்ந்த இரு தலைவர்களுடன் இணைந்து *மேற்கு வங்க வன்முறை நடவடிக்கைகள் தடுப்பு மசோதாவுக்கு* 1970 ஆம் ஆண்டு ஒப்புதல் அளிக்காமல் இருக்குமாறு வி.வி.கிரியை வலியுறுத்திய எட்டு மாநிலங்களவை நாடாளுமன்ற உறுப்பினர்களில் இவரும் ஒருவராவார்.

1970 ஆம் ஆண்டுகளில் தீவிர காங்கிரசு தலைவரான *வங்காள பத்ரலோக்கு* எனப்படும் பிரணாப் முகர்ச்சி , கல்யாண் ரே போன்ற மூத்த பொதுவுடமைக் கட்சித் தலைவர்கள் தங்கள் கருத்தியல் கருத்துக்கள் வேறுபட்டிருந்தாலும் இவருடன் நெருங்கிய தொடர்பைப் பகிர்ந்து கொண்டனர்.

இறப்பு
------

ராய் தனது 55 ஆவது வயதில் 1985 ஆம் ஆண்டு சனவரி மாத்ம் 31 அன்று கல்கத்தாவில் இறந்தார். கல்யாண் ராயின் மரணத்தால் ஏற்பட்ட காலியிடத்தில் குருதாசு தாசுகுப்தா மாநிலங்களவைக்குத் தேர்ந்தெடுக்கப்பட்டார்.

மேற்கோள்கள்
-----------

1. ↑  "Coal India: Virtual one-to-one confrontation between chairman and AITUC leader". இந்தியா டுடே. .
2. ↑  "Why the Comrades will support Pranab". Rediff.com. .
3. ↑  "From the Archives (November 23, 1970): President’s assent to Bengal bill". தி இந்து. .
4. ↑  "The Bengali bhadralok back in focus". தி டைம்ஸ் ஆஃப் இந்தியா. .
5. ↑  "People’s parliamentarian bids adieu". The Statesman. .
**கல்யாணி நாயர்** (Kalyani Nair) இந்தியாவின் சென்னையைச் சேர்ந்த ஓர் பாடகியாவார். இ இவர் முக்கியமாக தமிழ்த் திரையுலகில் பணி புரிகிறார். பள்ளி மாணவியாக இருக்கும்போதே, இவர் முதன்முதலில் கைரளி தொலைக்காட்சியில் *சிம்பொனி* என்ற நிகழ்ச்சியில் தோன்றினார்.மாசிலாமணி என்ற படத்தில் இவர் பாடிய "டோரா டோரா அன்பே டோரா "என்ற பாடலும், பார்த்திபன் கனவு என்ற படத்தில் இடம் பெற்ற "பக் பக் பக் ஹே மாடப்புறா", தம்பி வெட்டோத்தி சுந்தரம் என்ற படத்தில் "ஹே கொலைகாரா அனலாச்சு" என்ற பாடலும், எம் மகன் படத்தின்" குண்டு குண்டு கண்ணு" பாடலும் மிகவும் பிரபலமானது.

இவர், கேரளாவின் திருவனந்தபுரத்தில் பிறந்தார். சென்னை எத்திராஜ் மகளிர் கல்லூரியில் பொருளாதாரத்தில் இளங்கலை பட்டம் பெற்றுள்ளார். பாடகர் ஹரிஹரன் ஒரு விழாவில் பாடியபோது இவருடைய குரலை பிரகாசமான எதிர்காலம் கொண்டதாக விவரித்தார்.

தொழில்
------

இவரது தந்தை, யு. ஜி. குமார் இராணுவத்தில் பணிபுரிந்ததால் பெரும்பாலும் வட இந்தியாவில் பள்ளிப்படிப்பை மேற்கொண்டார். இவருடைய மாமா ஒரு இசைக்கலைஞர் என்பதால் இவர் இந்துஸ்தானி இசையைக் கற்கும் வாய்ப்பு கிடைத்தது. தற்போது சென்னையில், பின்னி கிருஷ்ணகுமார் என்பவர் இவரது ஆசிரியராக இருக்கிறார். தன்னுடன் தமிழ் திரைப்படங்களில் பல பாடல்களைப் பாடிய பாடகர் வி. பிரதீப் குமாரை மணந்தார்.

இவர், வித்தியாசாகர் இசையில் "சத்யம்" , "கொச்சி ராஜாவு" என்ற படங்களிலும், ஓசப்பச்சான் இசையில் 'தஸ்கரவீரன்' படத்திலும் 'கனா கண்டே'வில் இடம் பெற்ற பிரபலமான மூலை திருகும் போன்ற பாடல்களையிம் பாடியுள்ளார். கருவறைப் பூக்கள் (இந்தியாவில் திருநங்கைகள் மக்கள் பற்றிய முதல் திரைப்படம்) படத்தில் இடம் பெற்ற "சோகத்தை சொல்லி அழ" என்ற பாடலையும் பாடியுள்ளார்.

சமீபத்தில் ஆனந்தம் ஆனந்தமே.. படத்தின் தெலுங்கு பதிப்பான *சீதம்மா வாகிட்லோ சிரிமல்லி செட்டு"* படத்தில் "ஆறடுகுலு உண்டாடா" என்ற பாடலைப் பாடியுள்ளார்.

மேற்கோள்கள்
-----------

1. ↑  "Arts / Music : The Pancham effect". 12 November 2010. 25 அக்டோபர் 2012 அன்று மூலம் பரணிடப்பட்டது. 15 October 2012 அன்று பார்க்கப்பட்டது.
2. ↑  "Karuvarai Pookkal Songs – T.A.Thamas – Karuvarai Pookkal Tamil Movie Songs – Oosai.com – A Sound of Tamil Music – An Online Tamil songs Portal, Carries more than 4600 Tamil Movie Songs Online". Oosai.com. 3 October 2012 அன்று மூலம் பரணிடப்பட்டது. 15 October 2012 அன்று பார்க்கப்பட்டது.
**சோமயனூர்** (Somayanur) கிராமம் 22 நஞ்சுந்தபுரம் பஞ்சாயத்தில் ஒன்றான (கிராம பஞ்சாயத்து) இந்தியாவின் தமிழ்நாடு மாநிலத்தில் கோவையில் அமைந்துள்ளது. 

இந்த கிராமத்தில் மக்கள் விவசாயத் தொழிலிலும், காய்கறிகள் மற்றும் தேங்காய் சாகுபடியிலும் ஈடுபட்டுள்ளனர். சின்னதடாகம் மற்றும் அதனைச் சுற்றியுள்ள பகுதிகளில் முதன்மை ஆதாரமாக செங்கல் வணிகம் உள்ளது. இந்த பகுதியில் 1000 க்கும் மேற்பட்ட செங்கல் தொழிற்சாலைகள் உள்ளன.

நிலவியல்
--------

சின்னத்தடாகம் அருகே அமைந்துள்ள 22 நஞ்சுந்தபுரம் பஞ்சாயத்தின் (கிராம பஞ்சாயத்து) ஒரு பகுதியாக சோமயனூர் உள்ளது. இந்த கிராமம் மேற்கு தொடர்ச்சி மலைகளால் சூழப்பட்டுள்ளது.இது கேரள எல்லைக்கு அருகில் உள்ளது மற்றும் ஆண்டு முழுவதும் அங்கு இனிமையான காலநிலை நிலவுகிறது. இந்த கிராமத்தில் 1000 க்கும் மேற்பட்ட குடும்பங்கள் வாழ்கின்றன.

காலநிலை
-------

அடர்த்தியான காடுகள் நிறைந்த மலைத்தொடர்களுக்கு அருகாமையில் இருப்பதாலும், மழைக்காலங்களில் பால்காட் இடைவெளியில் வீசும் குளிர்ந்த காற்று காரணமாக சோமயனூர் ஒரு இனிமையான, மகிழ்ச்சியான காலநிலையைக் கொண்டுள்ளது.இந்த கிராமத்தில் லேசான குளிர்காலம் மற்றும் மிதமான கோடை காலம் நிலவுகிறது.கோடை மற்றும் குளிர்காலத்தில் சராசரி அதிகபட்ச மற்றும் குறைந்தபட்ச வெப்பநிலை இடையில் வேறுபடுகிறது 35°C to 18°C.

மலைப்பாதை இருப்பதால், கோயம்புத்தூர் மாவட்டத்தின் முக்கிய பகுதிகள் ஜூன் முதல் ஆகஸ்ட் வரையிலான மாதங்களில் தென்மேற்கு பருவமழையால் பயனடைகின்றன.

கல்வி நிறுவனங்கள்
-----------------

### அரசு பள்ளிகள்

* பஞ்சாயத்து யூனியன் நடுநிலைப்பள்ளி, சோமயனூர், சின்னத்தடகம் (வழியாக), கோயம்புத்தூர்

சுற்றுலா ஈர்ப்பு
----------------

* மாரியம்மன் கோயில்
* விநாயகர் கோயில்
* காவயா காளி அம்மன் கோயில்
* ஸ்ரீதி சாய்பாபா கோயில்

இந்த கிராமத்தில் சுமார் பத்து கோயில்கள் உள்ளன.

இந்த கிராமத்திற்கு அருகிலுள்ள சில பிரபலமான கோயில்கள்:

* அனுவவி சுப்பிரமணியம் கோவில் கோயில், பெரியத்தடகம் 3 கி.மீ.
* மருதமலை கோயில் - 8 கி.மீ.
* பெருர் கோவில்- 20 கி.மீ.
* பொன்னுத்து கோயில் - 4 கி.மீ.
* ஸ்ரீ தயானந்த சரஸ்வதி சுவாமிஜியின் அர்ஷா வித்யா குருகுலம் ஆசிரமம் அனிக்கட்டியில் - 10 கி.மீ.

பொன்னுத்து கோயில் - 8 கி.மீ (3–4 கி.மீ மலையேற்றம்)தம்பிட்ட பராய் - 2 கி.மீ (2 கி.மீ மலையேற்றம்)மெல்முடி கோயில் - 7 கி.மீ (3–4 கி.மீ மலையேற்றம்) அனைகட்டி- பவானி நதி - இந்த இடத்திலிருந்து 18 கி.மீ. அனுவவி சுப்பிரமணியம் கோவில் - இந்த இடத்திலிருந்து 3 கி.மீ. ஊட்டி - இந்த இடத்திலிருந்து 60 கி.மீ. கோவாய் குத்ரம் - இந்த இடத்திலிருந்து 20 கி.மீ.சைலண்ட் வேலி - இந்த இடத்திலிருந்து 50 கி.மீ. நீர்வீழ்ச்சி, மங்கரை - 6 கி.மீ.

பண்டிகைகள்
----------

* மாரியம்மன் கோயில் திருவிழா
* பொங்கல் பண்டிகை

சான்றுகள்
---------

1. ↑  "Somayanur Locality". *www.onefivenine.com*. 2020-11-27 அன்று பார்க்கப்பட்டது.

வெளியிணைப்புகள்
---------------

* Elephant entered into village Somayanur and
* பரணிடப்பட்டது 2009-08-21 at the வந்தவழி இயந்திரம்
* Child labor issue
* Pongal festival at Somayanur www.coimbatorelive.blogspot.com/2008\_01\_01\_archive.html
**பாஸ்கர் இராமச்சந்திர பகவத்** (Bhaskar Ramachandra Bhagwat) (மராத்தி: भास्कर रामचंद्र भागवत ) என்றழைக்கப்படும் பா. ரா. பகவத் மராத்திய குழந்தைகள் இலக்கிய புத்தகங்களின் ஆசிரியராகவும், பதிப்பாசிரியராகவும் பணியாற்றியுள்ளார். பால்மித்ரா பத்திரிகையின் நிறுவனரான பா. ரா. பகவத், தான் உருவாக்கிய, *ஃபாஸ்டர் ஃபெனே* என்ற கற்பனை கதாபாத்திரத்தாலும், அக்கதாபாத்திரத்தின் சாகசங்களைச் சுற்றி எழுதப்பட்ட புத்தகத் தொடர்களாலும் மிகவும் பிரபலமானவர்.

வாழ்க்கை மற்றும் வேலைகள்
------------------------

1910 ஆம் ஆண்டு இந்தூரில் பிறந்த பி. ஆர். என்றழைக்கப்படும் பா. ரா. பகவத், நாசிக்கு மற்றும் துலே ஆகிய இடங்களில் கல்வி பயின்றுள்ளார். 1941 ஆம் ஆண்டு புதுதில்லியில் உள்ள அகில இந்திய வானொலியில் செய்தி வாசிப்பாளராகவும் பணியாற்றியுள்ளார். மகாத்மா காந்தி கைது செய்யப்பட்ட செய்தி ஒலிபரப்பப்பட்டதைத் தொடர்ந்து, இவர் மும்பையில் நடந்த சுதந்திரப் போராட்டத்தில் கலந்து கொண்டார். அதனால் கைது செய்யப்பட்டு கிட்டத்தட்ட இரண்டு ஆண்டுகள் சிறையில் அடைக்கப்பட்டார். 

இந்திய விடுதலைக்குப் பிறகு இவர் சூல்சு வெர்ன் மற்றும் எச். ஜி. வெல்சு ஆகியோரின் அறிவியல் புனைகதைகளை மராத்தியில் மொழிபெயர்த்தார். 1950 முதல் 1957 வரை அவர் குழந்தைகளுக்கான மராத்தி இதழை *பால்மித்ரா* என்ற பெயரில் வெளியிட்டு வந்தார். இவரின், *ஃபாஸ்டர் ஃபேனே* என்ற கற்பனை கதாபாத்திரம் மராத்திய குழந்தைகளிடையே மிகவும் பிரபலமானது. ஆதலால், இந்தத் தொடர் பின்னர் தூர்தர்ஷனிலும் ஒளிபரப்பப்பட்டது. சுமார் 200 புத்தகங்களையும், நகைச்சுவைத் துணுக்குகளையும் எழுதியுள்ள இவர் 2001 ஆம் ஆண்டு இயற்கை எய்தினார். மிகச் சிறந்த மராத்திய குழந்தைகள் இலக்கிய எழுத்தாளர்களில் ஒருவரான பா. ரா. பகவத் பல இலக்கிய விருதுகளை வென்றுள்ளார்.

குறிப்புகள்
-----------

1. ↑  Dutt, Kartik Chandra (1999). *Who's who of Indian Writers, 1999: A-M*. சாகித்திய அகாதமி. பன்னாட்டுத் தரப்புத்தக எண்:8126008733. .
**அம்பாரகுத்தா மலை** *(Ambaragudda)* இந்திய மாநிலமான கர்நாடகாவின் சாகரா தாலுகாவில் குடசாத்ரிக்கு அருகில் மராட்டி என்று பெயரிடப்பட்ட மேற்கு தொடர்ச்சி மலை கிராமத்தில் உள்ளது. 250 எக்டேர் (620 ஏக்கர்) பரப்பளவில் அமைந்துள்ள இம்மலையில் மழைக்காடுகள் நிரம்பியுள்ளன. இங்கு மேற்கொள்ளப்படும் சுரங்க நடவடிக்கைகள் எதிர்ப்புக்களை ஈர்த்துள்ளன. கர்நாடக அரசு இம்மலைப்பகுதியை 2009 ஆம் ஆண்டு மேற்கு தொடர்ச்சி மலைப் பிராந்தியத்தின் இயற்கை பாரம்பரிய தளமாக அறிவித்தது.

அம்பாரகுத்தா மலை சராவதி பள்ளத்தாக்கின் ஒரு பகுதியாகும், இது இலிங்கனமக்கி நீர்மின் அணைக்கு அருகில் அமைந்துள்ளது இம்மலையும் அம்மானகட்டா மலைத்தொடரும் சராவதி ஆற்றின் ஐந்து துணை நதிகளை உருவாக்குகின்றன.

சுரங்கத் தொழில்
---------------

சுற்றியுள்ள மலைப்பகுதிகளுக்கு பெரிய சேதம் ஏற்படுவதால், சுரங்கத் தொழிலை உள்ளூர் மக்களும், ராகவேசுவர பாரதி போன்ற சுற்றுச்சூழல் ஆர்வலர்களும் எதிர்க்கின்றனர். உள்ளூர் மக்கள் 2005 ஆம் ஆண்டில் இங்கு நடைபெற்றுவந்த சுரங்க நடவடிக்கைகளை நிறுத்தினர். காடுகளால் மூடப்பட்டிருந்தாலும், மலை தரிசாக இருப்பதாக சுரங்க நிறுவனம் நீதிமன்றத்திற்கு தவறான தகவல்களை வழங்கியதாகக் கூறப்பட்டது இதற்கான காரணமாகும். சில சுரங்க நிறுவனங்கள் 2004 ஆம் ஆண்டில் இங்கு சட்டவிரோதமாக சுரங்க நடவடிக்கைகளை மேற்கொண்டன. அம்பாகுத்தா மற்றும் குடசாத்ரி மலைத்தொடரில் உள்ள அனைத்து சுரங்க நடவடிக்கைகளையும் எதிர்த்து உள்ளூர் மக்கள் "குடசாத்ரி சஞ்சீவினி" என்ற பெயரில் ஒரு முன்னணி அமைப்பை அமைத்துள்ளனர்.

மேற்கோள்கள்
-----------

1. ↑  TNN (18 October 2009). "Plea to stop mining in Western Ghats". *The Times of India*. Archived from the original on 3 ஜனவரி 2013.. பார்த்த நாள்: 5 October 2012.
2. 1 2  "Natural heritage site tag for Ambaragudda, Ammanaghatta". *The Hindu*. 16 February 2009. Archived from the original on 21 பிப்ரவரி 2009.. பார்த்த நாள்: 5 October 2012.
3. ↑  Kaggere, Niranjan (2012). "Kodachadri now a Heritage site". *Times of India- mobile e paper*. Archived from the original on 2013-12-27.. பார்த்த நாள்: 5 October 2012.
4. 1 2 3 4  Special, Correspondent (17 August 2005). "Andolan seeks restoration of ban on mining at Ambargudda". Bangalore: The Hindu. 23 ஏப்ரல் 2007 அன்று மூலம் பரணிடப்பட்டது. 5 October 2012 அன்று பார்க்கப்பட்டது. Unknown parameter `|=` ignored (உதவி)
5. ↑  Basavaraj Sampalli, P.N.Narasimhamurthy (6 July 2004). "Dynamites & JCBs greet you at this bio-diversity hotspot". *Deccan Herald (Spectrum)*. Archived from the original on 5 மார்ச் 2016.. பார்த்த நாள்: 5 October 2012.
**இலால்சந்தமா ரால்டே** (Lalchhandama Ralte) இந்தியாவைச் சேர்ந்த ஓர் அரசியல்வாதியாவார். மிசோரம் மாநிலத்தில் மிசோ தேசிய முன்னணி கட்சியின் அரசியல்வாதியாக இவர் செயல்பட்டார்.  மிசோரம் சட்டமன்றத்தில் எதிர்க்கட்சித் தலைவராகவும், மிசோ தேசிய முன்னணி சட்டமன்றக் கட்சியின் தலைவராகவும் இருந்தார்.

தொழில்
------

இலால்சந்தமா ரால்டே பள்ளிக் கல்வி, தொழிலாளர், வேலைவாய்ப்பு மற்றும் திறன் மேம்பாடு, தொழில்முனைவு மற்றும் அச்சிடுதல் மற்றும் எழுதுபொருள் துறைகள் ஆகியவற்றில் அமைச்சராகப் பணியாற்றினார். மூன்றாவது இயோரம்தங்கா அமைச்சகத்தின் கீழ் 2018 ஆம் ஆண்டு முதல் 2023 ஆம் ஆண்டு வரை அமைச்சராக இருந்தார்

கல்வி
-----

இலால்சந்தமா ரால்டே 1998 ஆம் ஆண்டில் சில்லாங்கில் உள்ள வடகிழக்கு மலைப் பல்கலைக்கழகத்தில் தனது முதுநிலை அரசியல் அறிவியலை படித்து முடித்தார்.

மேற்கோள்கள்
-----------

1. ↑  "Tuivawl Assembly Election Results 2023 Highlights: MNF's Lalchhandama Ralte wins Tuivawl with 6501 votes". .
2. ↑  "Mizoram: MNF selects Lalchhandama Ralte as legislature party leader". .
3. ↑  "LALCHHANDAMA RALTE(Criminal & Asset Declaration)". .
**மும்மணிக்கோவை** என்பது பிரபந்தம் எனப்படும் சிற்றிலக்கிய வகைகளுள் ஒரு வகையாகும். இதில், ஆசிரியப்பா, வெண்பா, கட்டளைக் கலித்துறை என்னும் பாவகைகளில் அமைந்த பாடல்கள் மாறி மாறி வரும். 30 பாடல்களைக் கொண்டு அமையும் இந்தச் சிற்றிலக்கியவகையில் பாடல்கள் அந்தாதி வடிவிலும் இருக்கும்.

எடுத்துக்காட்டு
---------------

பட்டினத்துப் பிள்ளையார் இயற்றிய திருவிடைமருதூர் மும்மணிக்கோவையில் இருந்து முதற் பாடலின் ஒரு பகுதியும், இரண்டாம் மூன்றாம் பாடல்களும் நான்காம் பாடலின் ஒரு பகுதியும் கீழே எடுத்துக்காட்டுக்காகத் தரப்பட்டுள்ளன. முதற்பாடல் 74 வரிகளைக் கொண்டது. இது ஆசிரியப்பா வகைகளில் ஒன்றான இணைக்குறள் ஆசிரியப்பாவில் அமைய, இரண்டாம் பாடல் நேரிசை வெண்பாவிலும், மூன்றாம் பாடல் கட்டளைக் கலித்துறையிலும் அமைந்திருப்பதைக் காணலாம். நான்காம் பாடல் மீண்டும் இன்னொரு ஆசிரியப்பா வகையான நேரிசை ஆசிரியப்பாவாக உள்ளது. 

முதல் பாடல் "பொருட்டே" என்று முடிவதையும், இரண்டாம் பாடல் "பொருளும்" என்று தொடங்குவதையும் காண்க. இவ்வாறே இரண்டாம் பாடல் "வரும்" என்று முடிய மூன்றாம் பாடல் "வருந்தே" என்று தொடங்குகிறது. மூன்றாம்பாடலின் முடிவுச் சொல் "யாதொன்றுமே" என இருக்க நான்காம் பாடல் "ஒன்றினோ" என்று தொடங்குகிறது. இவ்வாறே இதன் முப்பது பாடல்களும் அந்தாதியாக அமைந்துள்ளன.

  

**இணைக்குறளாசிரியப்பா**

தெய்வத் தாமரைச் செவ்விதின் மலர்ந்து
வாடாப் புதுமலர்த் தோடெனச் சிவந்து
சிலம்புங் கழலு மலம்பப் புனைந்து
கூற்றி னாற்றன் மாற்றிப் போற்றாது
.................................................
..................................................
................................................
றிருவடி பரவுதும் யாமே நெடுநா
ளிறந்தும் பிறந்து மிளைத்தன மறந்துஞ்
சிறைக் கருப் பாசயஞ் சேரா
மறித்தும் புகாஅ வாழ்வுபெறற் பொருட்டே.
**நேரிசைவெண்பா**

பொருளுங் குலனும் புகழுந் திறனு
மருளு மறிவு மனைத்து - மொருவர்
கருதாவென் பார்க்குங் கறைமிடற்றாய் தொல்லை
மருதாவென் பார்க்கு வரும்.
**கட்டளைக்கலித்துறை**

வருந்தே னிறந்தும் பிறந்து மயக்கும் புலன்வழிபோய்ப்
பொருந்தே னாகிற் புகுகின்றிலேன் புகழ் மாமருதிற்
பெருந்தேன் முகந்துகொண் டுண்டு பிறிதொன்றி லாசையின்றி
யிருந்தே னினிச்சென் றிரவே னொருவரை யாதொன்றுமே.
**நேரிசையாசிரியப்பா**

ஒன்றினோ டொன்று சென்றுமுகி றடவி
யாடுகொடி நுடங்கும் பீடுகெழு மாளிகை
தெய்வக் கம்மியர் கைம்முயன்று வகுத்த
வோவநூற் செம்மைப் பூவியல் வீதி
.........................................................
............................................

மும்மணிக்கோவைகள் சில
--------------------

* மதுரை மும்மணிக்கோவை
* வலிவல மும்மணிக்கோவை
* திருக்கழுமல மும்மணிக்கோவை
* திருவிடை மருதூர் மும்மணிக்கோவை
* திருவாரூர் மும்மணிக்கோவை
* பண்டார மும்மணிக்கோவை
* சிதம்பர மும்மணிக்கோவை
* திருவலஞ்சுழி மும்மணிக்கோவை
* Karivai mummanikovai
**டொனால்ட் பிரையன் டோ** (*Donald Brian Doe*) (19 சூன் 1920 - 5 மே 2005) ஒரு பிரித்தானிய தொல்பொருள் ஆராய்ச்சியாளர் மற்றும் கட்டிடக் கலைஞர் ஆவார். முதலில் கட்டிடக் கலைஞராகப் பயிற்றுவிக்கப்பட்ட டோ, இரண்டாம் உலகப் போரில் வட ஆப்பிரிக்காவில் உள்ள ராயல் பொறியாளர்களுடன் பணியாற்றும் போது தொல்லியல் துறையில் ஆர்வத்தைப் பெற்றார். போருக்குப் பிறகு, அவர் ஏடனின் பிரித்தானிய குடியிருப்பில் (நவீன யெமனின் ஒரு பகுதி) தலைமை அரசாங்க கட்டிடக் கலைஞராக நியமிக்கப்பட்டார். பின்னர் அதன் பழங்காலத் துறையின் முதல் இயக்குநராக பணியாற்றினார். 1967 ஆம் ஆண்டு யெமனில் இருந்து பிரித்தானியர்கள் வெளியேறிய பிறகு, கேம்பிரிச்சுப் பல்கலைக்கழகத்தில் சேர்ந்தார். அங்கு தெற்கு அரேபியாவின் தொல்பொருள் மற்றும் கட்டிடக்கலை வரலாறு பற்றிய தனது ஆய்வுகளின் முடிவுகளை வெளியிடுவதில் பணியாற்றினார். 1970 ஆம் ஆண்டுகளில் ஓமானில் தொல்லியல் ஆய்வுகளையும் நடத்தினார்.

மேற்கோள்கள்
-----------

1. ↑  "D B Doe, MBE (Biographical details)". British Museum. .
2. ↑  Beatrice de Cardi (2006). "Obituaries: D.B. DOE, MBE, PhD, FRIBA, FSA (1920 – 2005)". *Bulletin of the Society for Arabian Studies* **11**: 28. பன்னாட்டுத் தர தொடர் எண்:1361-9144. .
|  |
| --- |
| நடப்பு ஆசியக்கிண்ண வாகையாளர் (கத்தார்)

---

 |
| 
காற்பந்துத் தொடர் |
| 
* 1956
* 1960
* 1964
* 1968
* 1972
* 1976
* 1980
* 1984
* 1988
* 1992
* 1996
* 2000
* 2004
* 2007
* 2011
* 2015
* 2019
* *2023*
* *2027*

 |
| * பா
* உ
* தொ
 |

**ஆசியக் கிண்ணம் (காற்பந்து)** அல்லது **ஏஎஃப்சி ஆசியக் கோப்பை** (**AFC Asian Cup**) என்பது ஆசிய கால்பந்துக் கூட்டமைப்பால் நடத்தப்பெறும் நாடுகளுக்கிடையேயான கால்பந்துப் போட்டித் தொடராகும். கோப்பா அமெரிக்காவுக்கு அடுத்தபடியாக உலக அளவில் பழமையான கண்ட கால்பந்துப் போட்டியாகும். வெற்றிபெறும் அணி நேரடியாக பிஃபா கூட்டமைப்புகள் கோப்பையில் ஆடத் தகுதிபெறும்.

ஆசியக் கிண்ணம் நான்காண்டுகளுக்கு ஒருமுறை 1956 (ஆங்காங்) முதல் 2004 (சீனா) வரை நடத்தப்பட்டு வந்தது. இதே சுழற்சியில் ஒலிம்பிக் போட்டிகளும் ஐரோப்பிய கால்பந்தாட்டப் போட்டிகளும் ஆசியக்கிண்ணம் இடம்பெறும் அதே ஆண்டில் நடத்தப்பெற்றதால், ஆசியக் கிண்ணத்தை நடத்துவதற்கான காலகட்டம் மாற்றப்பட்டது. 2004 இற்குப் பிறகு 2007-இல் நடத்தப்ப்பட்டது. இப்போட்டிஅயி பெறுகிறது. 2007-இல் தென்கிழக்காசியாவில் இந்தோனேசியா, மலேசியா, வியட்நாம், தாய்லாந்து ஆகிய நாடுகள் நடத்தின. அதன் பின்னர் நான்கு ஆண்டுகளுக்கு ஒரு முறை போட்டிகள் நடத்தப்படுகின்றன.

ஆசியக் கிண்ணம் பொதுவாக சிறிய எண்ணிக்கையிலான முன்னணி அணிகளால் ஆதிக்கம் செலுத்தப்படுகிறது. தொடக்கத்தில் வெற்றி பெற்ற அணிகளில் தென் கொரியா (இரண்டு முறை), ஈரான் (மூன்று முறை) ஆகியவை அடங்கும். 1984 முதல், சப்பான் (நான்கு முறை), சவூதி அரேபியா (மூன்று முறை) ஆகியவை மிகவும் வெற்றிகரமான அணிகளாக உள்ளன, கடைசி பத்து இறுதிப் போட்டிகளில் இவையிரண்டும் ஏழில் வெற்றி பெற்றன. வெற்றி பெற்ற மற்ற அணிகள் கத்தார் (2019 நடப்பு வாகையாளர்), ஆத்திரேலியா (2015), ஈராக் (2007), குவைத் (1980) ஆகியவை ஆகும். இசுரேல் 1964 இல் வென்றது, ஆனால் பின்னர் அது வெளியேற்றப்பட்டது, அது பின்னர் ஐரோப்பிய காற்பந்துச் சங்கங்களின் ஒன்றியத்தில் இணைந்தது.

ஆத்திரேலியா 2007 இல் ஆசியக் கூட்டமைப்பில் இணைந்தது, அது 2015 இல் தனது நாட்டில் போட்டிகளை நடத்தி, இறுதிப் போட்டியில் தென் கொரியாவை வென்றது. 2019 ஆசியக்கிண்ணத்தில் பங்குபற்றிய அணிகளின் எண்ணிக்கை 16 இல் இருந்து 24 இற்கு அதிகரிக்கப்பட்டது.

மேற்கோள்கள்
-----------

1. ↑  "FIFA Council votes for the introduction of a revamped FIFA Club World Cup". 15 March 2019 இம் மூலத்தில் இருந்து 16 July 2019 அன்று. பரணிடப்பட்டது.. .
2. ↑  "Revamp of AFC competitions". The-afc.com. 25 January 2014 இம் மூலத்தில் இருந்து 3 February 2014 அன்று. பரணிடப்பட்டது.. .
3. ↑  "AFC Asian Cup changes set for 2019". Afcasiancup.com. 26 January 2014 இம் மூலத்தில் இருந்து 30 January 2014 அன்று. பரணிடப்பட்டது.. .

வெளி இணைப்புகள்
---------------

* RSSSF archive
* AFC Asian Cup Official Website
**வாச்சாத்தி** (*Vachathi*) என்பது 2012 ஆம் ஆண்டு வெளியான தமிழ் திரைப்படம் ஆகும். இது வாச்சாத்தி வழக்கை அடிப்படையாகக் கொண்டது. இப்படத்தை குமாரி டாக்கீஸ் மற்றும் ரத்னா பிலிம்ஸ் இணைந்து தயாரித்துள்ளன. ரவிதம்பி எழுதி இயக்கியுள்ள இப்படத்தில் ரத்னா ரமேஷ் நாயகனாகவும், தருஷணா கதாநாயகியாகவும் நடித்துள்ளனர். ஒய். ஜி மகேந்திரன், பாண்டு, பாலு ஆனந்த், நெல்லை சிவா, குயிலி ஆகியோர் துணை வேடங்களில் நடித்துள்ளனர். குருசிவா ஒளிப்பதிவு செய்ய, ஜாக் வத்சன் இசையமைத்துள்ளார். சி. புண்ணியா பாடல் வரிகளை எழுதியுள்ளார். எஸ். பி. அகமது படத் தொகுப்பைச் செய்துள்ளார். பல ஆண்டுகளுக்கு முன்பு நடந்த வாச்சாதி வழக்கை அடிப்படையாகக் கொண்ட கதை இது. இந்த வழக்கில் நீதிக்காக போராடிய டி. எஸ். பி ஜெகநாதனும், *மலைவாழ் மக்கள் சங்க* பொதுச்செயலாளர் சண்முகமும் படத்தில் முக்கிய வேடங்களில் நடித்துள்ளனர். படத்தின் இசை வட்டை இயக்குனர் அமீர் வெளியிட்டார், அதை இயக்குனர் எஸ். பி. ஜனநாதன் பெற்றார்.

நடிகர்கள்
---------

* ரத்னா ரமேஷ்
* தருஷணா
* ஒய். ஜி. மகேந்திரன்
* பாண்டு
* பாலு ஆனந்த்
* நெல்லை சிவா
* குயிலி
* ரவி தம்பி

இசை
---

இப்படத்திற்கான இசையை ஜாக் ஸ்ரீவத்சன் அமைத்தார்.

|  |  |  |  |  |
| --- | --- | --- | --- | --- |
| # | பாடல் | கலைஞர்(கள்) | நீளம் |  |
| 1. | "மனிதரால்"   | பிரபாகர் | 03:36 |
| 2. | "சிறு மல்லிகை"   | சுர்முகி ராமன், கிருஷ்ணவேணி | 03:24 |
| 3. | "மச்சக் கன்னி"   | சியாம் பி. கீர்த்தண் | 04.15 |
| 4. | "காலம் செய்த"   | சியாம் பி. கீர்த்தண் | 05:06 |
| 5. | "உயிராசை"   | செந்தில்தாஸ் | 03:51 |

குறிப்புகள்
-----------

1. ↑
2. ↑  "Vachathi Songs". Jiosaavn இம் மூலத்தில் இருந்து 25 டிசம்பர் 2018 அன்று. பரணிடப்பட்டது... பார்த்த நாள்: 25 December 2018.

வெளி இணைப்புகள்
---------------

* தி இந்துவில் வச்சதி
* டைம்ஸ் ஆப் இந்தியாவில் வச்சதி
* Vachathi மீது ஐஎம்டிபி
**செய்யாறு அரசினர் மகளிர் மேல்நிலைப் பள்ளி** (Govt Girls higher secondary school, cheyyar) இந்தியாவின் தமிழ்நாடு மாநிலம் திருவண்ணாமலை மாவட்டம் செய்யாறு வட்டத்தில் உள்ளது. பள்ளி 1969 ஆம் ஆண்டு மு. கருணாநிதி மற்றும் அவர் துணைவியார் தயாளு அம்மாள் ஆகியோரால் துவங்கப்பட்டது. 1988 ஆம் ஆண்டில் மேல்நிலைப்பள்ளியாக தரம் உயர்த்தப்பட்டது. மாதிரிப் பள்ளியாக செயல்பட்டு வரும் இப்பள்ளியில் தற்போது 2500 மாணவிகளும் 70 ஆசிரிய ஆசிரியைகளும் பணியாற்றி வருகின்றனர். ஆறாம் வகுப்பு முதல் பன்னிரண்டாம் வகுப்பு வரையிலான மாணவர்களுக்கு இங்கு கற்பிக்கப்படுகிறது.

பள்ளியில் இயங்கி வரும் அமைப்புகள்
---------------------------------

* நாட்டு நலப்பணித்திட்டம்
* சாரண சாரணியர் இயக்கம்
* சுற்றுச்சூழல் மன்றம்
* பசுமைப்படை
* செஞ்சிலுவை சங்கம்

நாட்டு நலப்பணித்திட்டம்
-----------------------

நாட்டுநலப்பணித்திட்டம் 2000-ம் ஆண்டு இப்பள்ளியில் துவங்கப்பட்டது. இதில் 11 மற்றும் 12 ஆம் வகுப்பு மாணவியர் இணைந்துள்ளனர்.

சாரண சாரணியர் இயக்கம்
---------------------

சாரண சாரணியர் இயக்கம் 1987 ஆம் ஆண்டு துவக்கப்பட்டது. சுமார் 120 மாணவிகள் இந்த இயக்கத்தில் தம்மை இணைத்துக் கொண்டுள்ளனர்.

செஞ்சிலுவை சங்கம்
-----------------

செஞ்சிலுவை சங்கம் 1984-ம் ஆண்டு இப்பள்ளியில் துவங்கப்பட்டது. ஏறத்தாழ 400 மாணவர்கள் செயலாற்றுகின்றனர்.

மேற்கோள்கள்
-----------

1. ↑  மலர், மாலை (2023-07-29), "அரசு மாதிரி மகளிர் பள்ளியில் இலவச சைக்கிள்கள்", *www.maalaimalar.com*, retrieved 2024-01-26
2. ↑  "செய்யாறு மாணவி மின்னலாதேவி மாநில அளவில் முதலிடம்". தினமணி.. பார்த்த நாள்: 26 January 2024.
3. ↑  "விவசாயி, தொழிலாளியின் மகள்கள்... செய்யாறு அரசு மாதிரி பள்ளி மாணவிகள் 6 பேருக்கு மருத்துக் கல்லுரிகளில் இடம்", *Hindu Tamil Thisai*, 2022-01-29, retrieved 2024-01-26
**இஸ்லாம் ஷா சூரி**( 1545-1554) தில்லியை ஆண்ட சுல்தான் ஷெர்ஷாவின் இரண்டாம் மகன். இவரது இயற்பெயர் ஜலால் கான். ஷெர்ஷா மரணமடைந்தபின் பெருவாரி பிரபுக்களின் வேண்டுகோளுக்கிணங்கி அவர்களின் ஆதரவோடு மூத்த சகோதரர் ஏதில்கான் இருக்க கி.பி. 1545 - ஆம் ஆண்டு 'இஸ்லாம் ஷா' என்ற பட்டத்தோடு முடிசூட்டிக் கொண்டார்.

ராந்தம்பாரில் தங்கியிருந்த ஏதில்கான் இஸ்லாம் ஷாவின் ஆட்சியினை ஏற்க மறுத்தார். அவரை தலைநகர் ஆக்ராவிற்கு அழைத்துவந்து சமாதானம் செய்து வைக்க முயன்றனர் பிரபுக்கள் சிலர். அதே நேரம் இஸ்லாம் ஷா தம் தமையனை கொல்ல சதித்திட்டம் தீட்டினார். தப்பிய ஏதில்கானை சிறைபிடிக்க தொடர்ந்து முயன்றார் இஸ்லாம் ஷா. இச்செயல்களால் பல பிரபுக்கள் ஏதில்கானை ஆதரிக்க தொடங்கினர். முடிவில் ஏதில்கானுக்கும், இஸ்லாம் ஷாவிற்கும் ஆக்ரா அருகில் போர் நடைபெற்றது. இப்போரில் தோல்வியடைந்த ஏதில்கானும் அவர் ஆதரவு பிரபுக்களும் தப்பியோடினர்.

முக்கிய பிரபுக்கள் பலர் ஏதில்கானை ஆதரித்ததால் இஸ்லாம் ஷா பிரபுக்கள் மீது சந்தேகமும், கோபமும் அடைந்தார். பல்வேறு காரணங்களைச் சொல்லி பிரபுக்களை ஒவ்வொருவராக சிறைபடுத்தியும், போர் தொடுத்தும் கொன்றார். இறுதியில் இஸ்லாம் ஷா கி.பி. 1554 நவம்பர் 22 - ஆம் நாள் இயற்கை மரணம் எய்தினார்.

உசாத்துணை
---------

* Abraham Eraly *The Mughal Throne* (Phoenix, 2003 edition) pages 94–97
**ரெ. கார்த்திகேசு** (1940 - அக்டோபர் 10, 2016) மலேசியாவில் மூத்த தமிழ் எழுத்தாளர்களுள் ஒருவராவார். இவர் மலேசிய அறிவியல் பல்கலைக்கழகத்தில் விரிவுரையாளராகவும். இணைப் பேராசிரியராகவும், பொதுமக்கள் தொடர்புத்துறை பேராசிரியராகவும் பணியாற்றியுள்ளார்.

எழுத்துத் துறை ஈடுபாடு
----------------------

1952-ஆம் ஆண்டில் இவரது முதல் சிறுகதை 'தமிழ் முரசு மாணவர் மணிமன்ற மலரி'ல் பிரசுரமாகியது. அதிலிருந்து தொடர்ச்சியாக 50 க்கும் மேற்பட்ட சிறுகதைகளையும், நூற்றுக்கும் மேற்பட்ட கட்டுரைகள், கவிதைகள், உரைவீச்சுகள், நாவல்கள், வானொலி நாடகங்கள், குறுநாடகங்களையும் எழுதியுள்ளார். இவரின் இத்தகைய ஆக்கங்கள் மலேசிய தேசிய பத்திரிகைகளிலும் இதழ்களிலும் பிரசுரமாகியுள்ளன. அத்துடன், இந்தியாவின் தமிழ்நாட்டிலிருந்து வெளிவரும் முற்போக்கு இலக்கிய ஏடுகளான 'தீபம்', 'கணையாழி', 'கல்கி' போன்றவற்றிலும். 'இந்தியா டுடே' இதழ்களிலும் வெளிவந்துள்ளன. தமிழ்ப் புத்திலக்கியம் பற்றிய திறனாய்வுக் கட்டுரைகள் பலவற்றை எழுதியுள்ளார். இணையத்தின் வழியாகவும் இவரது ஆக்கங்கள் வெளி வந்தன.

இவர் மலேசிய எழுத்தாளரும், கவிஞரும், நடிகருமான காலஞ்சென்ற ரெ. சண்முகம் அவர்களின் இளைய சகோதரர் ஆவார்.

மலேசிய வானொலியில்
-----------------

இவர் மலேசிய வானொலியில் ஒலிபரப்பாளராகவும், நிர்வாகியாகவும் பணியாற்றியுள்ளார்.

நூல்கள்
-------

இவரால் வெளியிடப்பட்ட நூல்களில் சில கீழே தொகுத்துத் தரப்பட்டுள்ளன.

#### நாவல்கள்

* வானத்து வேலிகள் - 1980-இல் சிறந்த நாவலாகத் தேர்ந்தெடுக்கப்பட்டது.
* தேடியிருக்கும் தருணங்கள் - 1993
* அந்திம காலம் - 1998
* காதலினால் அல்ல - 1999

#### சிறுகதைத் தொகுப்புகள்

* புதிய தொடக்கங்கள் - 1974
* மனசுக்குள் - 1995
* இன்னொரு தடவை 2001

#### ஆய்வு நூல்

* 'மலேசியத் தொலைக்காட்சியின் வரலாறு' (மலாய் மொழி) 1994

பரிசில்களும், விருதுகளும்
-------------------------

* இவரது இலக்கியப் பணியைப் பாராட்டி, பல பரிசுகளும் விருதுகளும் வழங்கப்பட்டுள்ளன.

உசாத்துணை
---------

* மலேசியத் தமிழ் எழுத்துலகம் தளத்தில் ரெ. கார்த்திகேசு பக்கம் பரணிடப்பட்டது 2012-01-27 at the வந்தவழி இயந்திரம்
* ரெ.கார்த்திகேசு சிறுகதைகள்
**சகா** திரைப்படம் இயக்குனர் திவ்வியராஜனின் இயக்கத்தில் கனடாவில் தயாரித்து வெளியிடப்பட்ட தமிழ்த் திரைப்படமாகும். கனடாவிலும், ஐரோப்பிய நாடுகளிலும், இலங்கையிலும் குறிப்பாக யாழ்ப்பாணத்திலும் திரையிடப்பட்ட இத்திரைப்படத்தில் கே. எஸ். பாலச்சந்திரன் முக்கிய பாத்திரம் ஒன்றில் நடித்திருந்தார்.

வகை
---

உண்மைப்படம்

கதைச்சுருக்கம்
--------------

**கதைச்சுருக்க எச்சரிக்கை:  *கதைச்சுருக்கம் மற்றும்/அல்லது கதை முடிவு விவரங்கள், கீழே தரப்பட்டுள்ளன.***

நண்பர்களான மூன்று இளைஞர்களின் கதை. அன்பான தாத்தாவுடனும் (பாலச்சந்திரன்), விதவைத் தாயாருடனும் படிப்பும், விளையாட்டுமாக இருக்கும் ஒரு இளைஞன் (பாரத் ஜெயம்). கண்டிப்பான தாய், செல்லம் கொடுக்கும் தகப்பன் (நவம்) இணைந்த ஒரு குடும்பத்தின் மகன் (கீர்த்தனன்). இவர்களின் கல்லூரி நண்பனான இன்னுமொரு இளைஞன் (தர்ஷன்). இந்த மூவரும் தங்களோடு படிக்கும் சில மாணவர்களின் வழி நடத்தலுக்கு இரையாகிப் போவதுடன், ஈற்றில் ஏற்படும் வன்முறைக்கு, விதவைத் தாயின் மகன் அநியாயமாக பலியாகிறான். இந்தவகையான இளைஞர் வன்முறைகளால் ஏற்படும் மரணங்களுக்கு யாது காரணம், இவற்றை தடுக்க முடியாதா என்று தாத்தா கதறி அழுவதோடு திரைப்படம் முடிவடைகிறது.

குறிப்பு
--------

கனடாவில் "நான்காவது பரிமாணம்" என்ற சிற்றிதழை வெளியிட்ட எழுத்தாளர் - நாடக இயக்குனர் க. நவரத்தினம் (நவம்) இத்திரைப்படத்தில் ஓர் இளைஞனின் தந்தையாக நடித்திருந்தார்.
**ஐக்கிய நாடுகள் எசுப்பானியம் மொழி நாள்** (ஆங்கிலம்: *UN Spanish Language Day*; எசுப்பானியம்: *Día del Idioma Español en las Naciones Unidas*) ஆண்டுதோறும் ஏப்ரல் 23 அன்று அனுசரிக்கப்படுகிறது. இந்த நிகழ்வு 2010-இல் ஐ. நாவின் பொதுத் தகவல் துறையால் நிறுவப்பட்டது. "பன்மொழி மற்றும் கலாச்சார பன்முகத்தன்மையைக் கொண்டாடுவதற்கும் அத்துடன் அமைப்பு முழுவதும் இதன் ஆறு அதிகாரப்பூர்வ வேலை மொழிகளையும் சமமாகப் பயன்படுத்துவதை ஊக்குவிப்பதற்கு" முயல்கிறது. ஹிஸ்பானிக் பாரம்பரிய தினமாகக் கொண்டாடும் வகையில் இந்த நாள் முதலில் அக்டோபர் 12 அன்று அனுசரிக்கப்பட்டது. சில எசுபானிய மொழி பேசும் நாடுகளில் அமெரிக்கக் கண்டத்தின் கண்டுபிடிப்பு நாளாக இது குறிப்பிடப்பட்டது. பின்னர், ஏப்ரல் 22, 1616 அன்று இறந்த எசுபானிய எழுத்தாளர் மிகெல் தே செர்வாந்தேஸ் சாவேத்ராவுக்கு அஞ்சலி செலுத்தும் வகையில், ஏப்ரல் 23க்கு மாற்றப்பட்டது.

மேலும் பார்க்கவும்
------------------

* கொலம்பசு நாள்
* பன்னாட்டுத் தாய்மொழி நாள்

மேற்கோள்கள்
-----------

1. ↑  "List of International Days and Weeks". .
2. ↑  "Día del Idioma Español en las Naciones Unidas". .

வெளி இணைப்புகள்
---------------

* ஐ. நா. எசுபானிய மொழி நாள் - அதிகாரப்பூர்வ தளம் (ஸ்பானிஷ்)
**உன்னை நெனச்சேன் பாட்டுபடிச்சேன்** (unna nenachen paattu padichen) என்பது 1992 இல் வெளிவந்த தமிழ் நாடகத் திரைப்படமாகும். குரு தனபால் இத்திரைப்படத்தை இயக்கியிருந்தார். இத்திரைப்படத்தின் முன்னணி கதாபாத்திரங்களில் கார்த்திக், சசிகலா மற்றும் மோனிசா ஆகியோர் நடித்திருந்தனர். இத்திரைப்படத்தை ஜீ. டி. ரமேஷ் தயாரித்திருந்தார். இசைஞானி இளையராஜா இத்திரைப்படத்திற்கு இசையமைத்துள்ளார். மேலும் ஏப்ரல் 12 , 1992இல் திகதி வெளியிடப்பட்டுள்ளது. இத்திரைப்படத்தில் இடம்பெற்றுள்ள "என்னைத்தொட்டு அள்ளி கொண்டது பலராலும் ரசிக்கப்பட்டது.

கதைச்சுருக்கம்
--------------

முத்தரசு (கார்த்திக்) மற்றும் பெரியசாமி (நிழல்கள் ரவி) இருவரும் சகோதரர்கள். இவர்கள் இருவரும் அவர்களுடைய தந்தை (வினுச்சக்கரவர்தி) மற்றும் பாட்டியுடன் (காந்திமதி) வசித்து வந்தனர். மீனாட்சி (சசிகலா) முத்துராசுவின் முறைப்பெண். ஆனால் அவளுக்கு வேறொரு ஆணுடன் (ஆனந்தராஜ்) திருமணத்திற்கு ஏற்பாடு செய்யப்பட்டது. ஆனால் அவள் முத்தரசு அல்லது பெரியசாமி இருவரில் ஒருவருக்கு திருமணம் செய்து கொடுக்க வேண்டும். எனவே இரு சகோதரர்களும் மீனாட்சியை கடத்த திட்டமிடுகின்றனர். ஆனால் கடத்தும் போது பெரியசாமி இறந்து விடுகின்றான்.

இதனால் இரு ஊர்க்காரர்களுக்கிடையிலும் மோதல்கள் உருவாக பஞ்சாயத்து கூட்டப்பட்டு பிரச்சினைக்கு தீர்வுகாண முற்படுகின்றனர். பஞ்சாயத்தின் போது மீனாட்சி தனது மாமாவின் வீட்டில்தான் தங்குவேன் என்று கூறுகிறாள். ஏனென்றால் மீனாட்சிக்கு அவர்களின் அடியாள் கூட்டத்தை பிடிக்கவில்லை. முத்தரசுவின் தந்தை மீனாட்சிக்கும் முத்தரசுவிற்கும் திருமணம் செய்ய ஏற்பாடு செய்கின்றார். ஆனால் முத்தரசுவிற்கு சில ஆண்டுகளுக்கு முன் இறந்து போன தனத்தின் (மோனிசா) மீதுள்ள காதலை மறக்க முடியவில்லை. இதன்பின்னர் என்ன நடக்கிறது என்பதுதான் மீதிக்கதை.

நடிகர்கள்
---------

* கார்த்திக் - முத்துராசு
* சசிகலா - மீனாட்சி
* மோனிசா - தனம்
* நிழல்கள் ரவி- பெரியசாமி
* ஆனந்தராஜ்
* ஜனகராஜ்
* ராஜேஷ்
* செந்தில் - குப்புசாமி
* வினுச்சக்கரவர்தி
* விஜயன் - ரத்தினசாமி (மீனாட்சியின் தந்தை)
* காந்திமதி
* பி. ஆர். வரலக்சுமி- சின்ன தாயி (தனத்தின் தாய்)
* விஜய சந்திரிகா - மீனாட்சியின் தாய்
* கோவை சரளா - சாந்தி
* திருப்பூர் ராமசாமி
* ஏ. கே. வீரசாமி - பூசாரி
* கறுப்பு சுப்பையா
* பெரிய கறுப்பு தேவர்
* அழகு

இசை
---

இத்திரைப்படத்திற்கு இசைஞானி இளையராஜா இசையமைத்திருந்தார். மேலும் 1992 ம் ஆண்டு இசை வெளியிடப்பட்டுள்ளது. இத்திரைப்படத்தில் இடம்பெற்றுள்ள பாடல்வரிகளை கங்கை அமரன், வாலி, பிறைசூடன், பொன்னடியன் ஆகியோர் எழுதியுள்ளனர்.

மேற்கோள்கள்
-----------

1. ↑  "Unnai Ninaichan Paatu Padichen (1992) Tamil Movie". spicyonion.com.. பார்த்த நாள்: 2013-04-21.
2. ↑  "Unna Nenachen Paattu Padicchen". entertainment.oneindia.in இம் மூலத்தில் இருந்து 2014-04-19 அன்று. பரணிடப்பட்டது... பார்த்த நாள்: 2013-04-21.
3. ↑  "Filmography of unnai nenachen pattu padichen". cinesouth.com இம் மூலத்தில் இருந்து 2013-09-29 அன்று. பரணிடப்பட்டது... பார்த்த நாள்: 2013-04-21.
4. ↑  "Unnai Nenachen Pattu Padichen - Hummaa". hummaa.com.. பார்த்த நாள்: 2013-04-20.
5. ↑  "Unnai Nenaichen Paatu Padichen Songs". raaga.com.. பார்த்த நாள்: 2013-04-20.
6. ↑  "Download Unnai Ninaichen Paattu Padichen by Ilaiyaraaja with Nokia Music". music.ovi.com.. பார்த்த நாள்: 2013-04-20. 
[*தொடர்பிழந்த இணைப்பு*]
**மைசூர் பாகு** அல்லது **மைசூர் பாக்கு** (*Mysore pak*) என்னும் இனிப்பு பண்டம், தென்னிந்தியாவில் மைசூர் இராச்சியம் என முன்னர் அழைக்கப்பட்ட இன்றைய கர்நாடக மாநிலப் பகுதியில் தோன்றியது. இப்போது இது இந்தியாவின் பல பகுதிகளிலும், இந்தியர் வாழும் பிற இடங்களிலும் அறியப்பட்ட ஒரு இனிப்பு வகையாக உள்ளது.

வரலாறு
------

காக்கசூரா மட்டப்பா என்பவர் மைசூர் அரசவையில் சமையல் கலைஞராக இருந்தார்.உணவு உண்டபின் அரசர் இனிப்பு எடுத்துக்கொள்வது வழக்கம். ஒரு முறை அரசவை உணவுக் கூடத்தில் இனிப்பு செய்ய பொருட்கள் இல்லாததால் முறையே சக்கரை,கடலை மாவு,நெய் ஆகியவற்றை பாகாக காய்ச்சினார்.அப்பண்டம் அரசரிடம் எடுத்துச் செல்வதற்குள் கட்டியாகிவிட்டது. அரசருக்கும் சுவை பிடித்து போய் இப்பண்டத்தின் பெயர் என்னவென்று கேட்க "**நளபாக்**"என்று சமையல் கலைஞர் பதில் அளித்தார்.மைசூர் அரண்மனையில் செய்யப்பட்டதால் இதற்கு **மைசூர் பாகு** என்று நான்காம் கிருஷ்ணராஜ உடையார் பெயர் சூட்டினார்.

சான்றுகள்
---------

1. ↑  மைசூர் பாக்கு

இணைப்புகள்
----------

* மைசூர் பாகைப் பற்றி - மரபுவிக்கி பரணிடப்பட்டது 2016-03-05 at the வந்தவழி இயந்திரம்
* மைசூர் பாகு - செய்முறை பரணிடப்பட்டது 2014-02-22 at the வந்தவழி இயந்திரம்
கொம்பு
**கொம்பு** எனப்படுவது ஒரு தூம்பு வகை தமிழர் இசைக்கருவி ஆகும். இது ஒரு ஊது கருவி. நாட்டுப்புற இசையிலும் கோயில் இசையிலும் கொம்பு இசைக்கருவி பயன்படுகிறது.

கொம்பு பண்டைக் காலத்தில் விலங்குகளின் கொம்புகளைப் பயன்படுத்தியும், பின்னர் மூங்கிலாலும், தற்காலத்தில் உலோகத்தாலும் செய்யப்படுகிறது. தற்போது வெண்கலம், பித்தளை போன்ற உலோகங்களில் கொம்பு செய்யப்படுகிறது. பித்தளையால் செயபட்ட கொம்பைவிட வெண்கல வார்பினால் செய்யப்பட்ட கொம்பில் ஒலி அதிர்வு கூடுதலாக இருக்கும். இரண்டு பாகங்களை பொருத்தி வாசிக்கப்படும் கொம்பு ஆங்கில எழுத்தான S வடிவத்தில் வைத்து வாசிக்க முடியும். அதே போல அதை மேல் நோக்கி திருப்பி அரைவட்ட வடிவிலும் வாசிக்க முடியும்.

கொம்பு இசைக் கருவி சுமார் நான்கு முதல் ஆறு அடிவரை இருக்கும். இதை இசைக்கும் கலைஞர்கள் தங்கள் முழு பலத்தையும் பயன்படுத்தி அடிவயிற்றில் இருந்து ஊதுவதன் மூலம் யானை பிளிறுவது போன்ற ஓசை கொம்பில் உருவாகிறது. அக்காலத்தில் மன்னர் வெளியே வந்தாலும், போரில் வெற்றி பெற்றாலும் கொம்பு ஊதப்பட்டுள்ளது. தமிழர்களின் பாரம்பரிய இசைக்கருவியான கொம்பு தற்போது சில கோயில் விழாக்களில் மட்டுமே வாசிக்கப்படுகிறது. இந்தக் கருவியை வாசிக்கும் கலைஞர்களின் எண்ணிக்கையும் குறைவாகவே உள்ளது.

இவற்றையும் காணவும்
------------------

* சைவத் திருமுறைகளில் குறிப்பிடப்படும் இசைக்கருவிகள்

மேற்கோள்கள்
-----------

1. ↑  வெ. நீலகண்டன். (2011). வாழ்விழந்து வரும் கிராமிய இசைக் கருவிகள். சென்னை: பிளக்கோல் பதிப்பகம்.
2. 1 2  பிளிரும் கொம்பு (2018). *தி இந்து பொங்கல் மலர் 2018*. சென்னை: இந்து தமிழ். பக். 24.

|  |  |
| --- | --- |
| தொகு | **தமிழிசைக் கருவிகள்** |
| தோல் கருவிகள் | ஆகுளி | உறுமி | தவில் | பறை | மிருதங்கம் | மத்தளம் | பெரும்பறை | பஞ்சறை மேளம் | முரசு | தமுக்கு | பேரிகை | பம்பை | மண்மேளம் | கஞ்சிரா | ஐம்முக முழவம் | கொடுகொட்டி (அல்லது) கிடிகிட்டி

---

 |
| நரம்புக் கருவிகள் | வீணை | யாழ் | தம்புரா | கோட்டு வாத்தியம் | கின்னாரம்

---

 |
| காற்றுக் கருவிகள் | கொம்பு | தாரை | நாதசுவரம் | புல்லாங்குழல் | சங்கு | மகுடி | முகவீணை| எக்காளம் |கொக்கரை

---

 |
| கஞ்சக் கருவிகள் | தாளம் | சேகண்டி | 

---

 |
| பிற | கொன்னக்கோல் | கடம் | 

---

 |
***பூந்தமல்லி வைத்தீஸ்வரன் கோவில்*** என்பது இந்தியாவின் சென்னையில் அமைந்துள்ள ஒரு இந்துக் கோயிலாகும். இது மேற்குச் சென்னையில் பூந்தமல்லியில் அமைந்துள்ள ஆயிரம் ஆண்டுகள் பழமை வாய்ந்த சிவன் கோவில் ஆகும்.

கோயிலின் சிறப்புகள்
-------------------

இறைவன் பெயர்: வைத்தீஸ்வரர் (கிழக்கு நோக்கியவர்)  

இறைவி: தையல்நாயகி (தெற்கு நோக்கியவர்)  

கோயிலின் இன்னொரு (சிறப்புப்) பெயர்: உத்தர வைதீஸ்வரர் கோவில்  

தல மரம்: தாழி பனை மரம்   

கோவில் திருக்குளம்: வினை தீர்த்த குளம் (கிழக்கு புறம் உள்ளது)  

இந்தக் கோவில் சிதம்பரம் வைதீஸ்வரன் கோவில் போன்று செவ்வாய் நவக்கிரக தலமாகும். இது சென்னை நகரில் உள்ள செவ்வாய்க்கான நவக்கிரகத் தலமுமாகும். கர்ப்பக் கிரகத்தின் வெளியில் பனைமரத்தின் கீழ் கல்லில் செவ்வாயின் பாதம் செதுக்கப்பட்டுள்ளது. செவ்வாய் தோசம் உள்ளவர்களுக்கு இது ஒரு பரிகார தலமுமாகும். இந்த தலத்தில் அங்காரகன் (செவ்வாய்) சிவனை வணங்கியதாக ஐதீகம். அங்காரகனுக்கான சிறப்பு பூஜைகள் செவ்வாய்கிழமைகளில் இங்கு நடத்தப்படுகின்றன.

மூன்று சக்கரங்கள் உள்ளன
-----------------------

இந்தக் கோவிலின் பிரகாரங்கள் மிகவும் பெரியது. உள் பிரகாரத்தில் தக்சிணாமூர்த்தி, பிரம்மா, சுப்ரமணியர், சண்டிகேஸ்வரர், துர்கை ஆகியோருக்கான சன்னதிகள் உள்ளன. இந்தப் பிரகாரத்தில் ஆதி சங்கரரால் நிறுவப்பெற்ற மூன்று சக்கரங்கள் உள்ளன. அவையாவன: ஸ்ரீ சக்கரம், ஸ்ரீ சுப்ரமணிய சக்கரம், ஸ்ரீ ஷண்முக சக்கரம். வடக்கு பிரகாரத்தில் வாசல் நோக்கி பானலிங்கம் உள்ளது. கோவிலின் கோபுரம் கிழக்கு புறமாக இருந்தாலும், பிரதானமும் ராஜகோபுரமுமானது வடக்கு பக்கம் உள்ளது. நுழைவாயில் உள்ள இடத்தில் நிறைய சிற்பங்கள் உள்ளன.

சூரிய பூஜை
----------

மாசி மாதம் 21 முதல் 25 முடிய ஐந்து தினங்களில் நடைபெறும் சூரிய பூஜையின் போது, கதிரவனின் கதிர்கள் சிவலிங்கத்தின் மீது படுகின்றன
**பார்வதிபுரம்**, தமிழ்நாட்டின் கன்னியாகுமரி மாவட்டம், கல்குளம் வட்டம், ஆளுர் பேரூராட்சிக்குட்பட்ட பகுதியாகும். இது நாகர்கோவில் நகரத்தின் மேற்குப் பகுதியில் உள்ளது. நாகர்கோவில் மையத்திலிருந்து ஐந்து கி.மீ. மற்றும் திருவனந்தபுரத்திலிருந்து 60 கி.மீ தொலைவில் உள்ளது. இது நாகர்கோவிலின் நுழைவாயில் என்று அழைக்கப்படுகிறது. கன்னியாகுளம், ஆலம்பாறை, கிறிஸ்டோபர் நகர், ராஜலட்சுமி நகர், களியன்காடு ஆகியவை பார்வதிபுரத்தின் அருகில் உள்ள ஊர்கள் ஆகும். இவற்றில் *பெருவிளை* பார்வதிபுரத்தின் ஒரு பெரிய பகுதியாகும். திருவனந்தபுரம் மற்றும் தேசிய நெடுஞ்சாலை 47 வழியாக கன்னியாகுமரி மாவட்டத்தின் உள்ள அனைத்து பேருந்துகளும் நிறுத்தப்படுகின்றன. 31 ஏ பேருந்து பார்வதிபுரம் சுற்றுவட்டார பேருந்து நிலையம் கிறிஸ்டிஃபர் பஸ் ஸ்டாண்ட் மற்றும் அண்ணா பஸ் ஸ்டாண்டுடன் பர்வதிபுரத்தை இணைக்கிறது. இந்த சேவை ஒவ்வொரு 4 நிமிடத்திற்கும் கிடைக்கும்.

வரலாறு
------

திருவாங்கூர் ராணி, பார்வதிபாய் தம்புராட்டி என்பவரின் தென்னிந்திய பெயருக்குப் பெயரிடப்பட்டது. முக்கியமாக பிராமணர்களுக்கு சாகுபடிக்குரிய நிலம் மிகுந்த ஒரு கிராமத்தை வழங்கினார். பிராமணர்கள் சுசீந்திரம் கோவிலில் இருந்து திரும்பி வந்த ராணி மற்றும் அவரது அரச குடும்பத்தை உபசரித்ததினால் இது கிடைக்கப்பெற்றது.[]

கல்வி நிறுவனங்கள்
-----------------

ஸ்காட் கிறிஸ்துவக் கல்லூரி, பொன்ஜெஸ்லி பொறியியல் கல்லூரி, ஜேம்ஸ் பொறியியல் கல்லூரி புனித சேவியர் கத்தோலிக்க பொறியியல் கல்லூரி வின்ஸ் பொறியியல் கல்லூரி மற்றும் சன் பொறியியல் மற்றும் தொழில்நுட்ப கல்லூரி ஆகிய கல்லூரிகள் பார்வதிபுரத்திற்கு அருகாமையில் அமைந்துள்ளன.மேலும் பார்வதிபுரத்திலிருந்து 2 கி.மீ. தொலைவில்ஸ்ரீ கிருஷ்ணா பாலிடெக்னிக் கல்லூரி, சன் பாலிடெக்னிக் கல்லூரி, மற்றும் மார்னிங் ஸ்டார் பாலிடெக்னி கல்லூரி ஆகிய கல்லூரிகள் 
அமைந்துள்ளன.

வழிபாட்டுத் தலங்கள்
-------------------

பார்வதிபுரம் அருகே அருள்மிகு முத்தராமன் கோயில், கிராமம் ஸ்ரீ ஸ்ரீ கிருஷ்ணர் கோயில், சுவாமி அய்யப்பன் கோயில் ஆகியவை உள்ளன.

மேற்கோள்கள்
-----------
''பினாங்கு இந்து அறநிலைய வாரியம்'' (ஆங்கில மொழி :Penang Hindu Endowments Board, சுருக்கம்: **PHEB** ) என்பது மலேசியாவில் உள்ள பினாங்கு மாநில அரசாங்கத்தின் ஒரு நிறுவனம் ஆகும், இது மாநிலத்தில் இந்து மத விவகாரங்களை நிர்வகிக்கிறது.  அதன் நிர்வாகம் பினாங்கு மாநில அரசாங்கத்தின் கீழ் உள்ளது, ஆனால் PHEB இன் ஆண்டு அறிக்கை மற்றும் நிதிநிலை அறிக்கைகள் தேசிய ஒருமைப்பாட்டின் (மலேசியா) அமைச்சரால் அமைச்சரவை மற்றும் பாராளுமன்றத்தில் சமர்ப்பிக்கப்படும். இப்போது, PHEB அதன் இயக்குனர், என்பவரால் வழிநடத்தப்படுகிறது ஆர். எஸ். என். ராயர்.  பினாங்கு இந்து அறநிலைய வாரியம் (PHEB) என்பது 1906 ஆம் ஆண்டு இந்து அறநிலையச் சட்டத்தில் கூறப்பட்டுள்ள ஒரு சட்டப்பூர்வ அமைப்பாகும்.

வரலாறு
------

பினாங் தீவு இந்து அறநிலைய வாரியம் 1906 இல் இந்து அறநிலையச் சட்டம் 1906ன் கீழ் நிறுவப்பட்டது. இந்துக்களின் நலன்களைப் பாதுகாப்பதற்காக பினாங்கில் பிரிட்டிஷ் காலனித்துவவாதிகளால் இந்தச் சட்டம் கொண்டுவரப்பட்டது.

பங்கு
-----

பினாங்கில் உள்ள இந்து சமூகத்தின் நலனுக்காக நிலம், கட்டிடங்கள், வீடுகள், கல்லறைகள், கோயில்கள் மற்றும் நிதிகள் போன்ற கொடைகளை நிர்வகிப்பதற்கு இந்த வாரியம் பொறுப்பு.

குறிப்பு
--------

1. ↑  "Penang still has full control over Hindu endowments board, says minister". FMT. 6 January 2024. .
2. ↑  [https: "Rayer new chairperson of Penang Hindu Endowments Board"]. Malaysia Kini. 6 January 2024. https:.
**தாய் மனசு** (*Thaai Manasu*) 1994 இல் வெளிவந்த இந்தியத் தமிழ்த் திரைப்படமாகும். சரவணன் , சுவர்ணா, பப்லு பிருத்விராஜ், கவுண்டமணி, காந்திமதி, விஜயகுமார், செந்தில், மனோரமா, அனுஜா, இடிச்சபுளி செல்வராசு, சக்ரவர்த்தி, குமரிமுத்து , கரிகாலன் மற்றும் பலர் நடித்த இப்படத்தை கஸ்தூரிராஜா இயக்கினார். ஜோதி ராஜா, பாலன் தயாரிப்பில், 2 டிசம்பர் 1994 அன்று இப்படம் வெளியானது.

நடிகர்கள்
---------

* சரவணன் - சின்ன மருது
* சுவர்ணா - அன்னலட்சுமி
* பப்லு பிருத்விராஜ் - பெரிய மருது
* கவுண்டமணி - சொக்கலிங்கம்
* காந்திமதி
* விஜயகுமார் - தங்கபாண்டி
* செந்தில் - சக்கரை
* மனோரமா - முத்தம்மா
* அனுஜா
* இடிச்சபுளி செல்வராசு
* சக்ரவர்த்தி
* குமரிமுத்து
* கரிகாலன் - காங்கேயன்

கதைச்சுருக்கம்
--------------

சின்ன மருது (சரவணன்) தன் தாய் முத்தமாவிற்கு (மனோரமா) பால் கொடுக்கும் காட்சியிலிருந்து படம் துவங்குகிறது.

கடந்த காலத்தில்: கிராம தலைவரான தங்கபாண்டி (விஜயகுமார்) மஹாத்மா காந்தியின் கொள்கைகளை பின்பற்றுபவர். அவரின் மனைவி முத்தம்மா ஆவார். இந்த தம்பதியருக்கு பெரிய மருது (ப்ரித்திவிராஜ்), சின்ன மருது என்று இரு மகன்கள் உள்ளனர். சின்ன மருது அன்னலட்சுமியை (சுவர்ணா) காதல் செய்ய, பெரிய மருது ராசாத்தியை (மீரா) காதல் செய்கிறான். இந்த இரு காதல் ஜோடிகளுக்கும் தங்கபாண்டியே திருமணம் செய்து வைக்கிறார்.

தங்கபாண்டி தலைவராக இருக்கும் கிராமத்தில் மட்டும், மக்கள் தேர்தலில் வாக்களிப்பதை புறக்கணிப்பதை வழக்கமாக கொண்டிருந்தனர். தங்கபாண்டிக்கு அரசியல் வாதிகளின் மேல் நம்பிக்கை இல்லாததால், அந்தப் பழக்கம் நடைமுறையில் இருந்து வந்தது. மக்கள் தொகை அதிகம் இருக்கும் கிராமம் என்பதால், அரசியல்வாதிகள் தங்கபாண்டியை வாக்களிக்க வலியுறுத்தினர். ஆனால் அவர் ஒப்புக்கொள்ளவில்லை. அதனால் சாராய வியாபாரி காங்கேயனுக்கு (கரிகாலன்) மக்களை வாக்களிக்க ஒப்புகொள்ளவைக்கும் வேலை வழங்கப்பட்டது. தங்கபாண்டியை கொல்ல ஆள் அனுப்பினான் காங்கேயன். ஆனால் சின்ன மருதுவும் பெரிய மருதுவும் தன் தந்தையை காப்பாற்றினர். அந்த முயற்சியில் தோல்வி அடைந்த காங்கேயன், பெரிய மருதுவை தன்வசப்படுத்தி, தங்கபாண்டி குடுப்பத்திற்கு எதிராக நடந்துகொள்ள வைத்தான். பின்னர், பெரிய மருது என்ன செய்தான்? மக்கள் வாக்களிக்க ஒப்புக்கொண்டனரா? காங்கேயனுக்கு என்னவானது? போன்ற கேள்விகளுக்கு விடைக் காணுதலே மீதிக் கதையாகும்.

இசை
---

இத்திரைப்படத்திற்கு தேவா இசையமைத்தார். படத்தில் உள்ள 4 பாடல்களையும் எழுதியவர் படத்தின் இயக்குனர் கஸ்தூரிராஜா ஆவார்.

1. ஊரோரம் கம்மாக்கரை (04:31) - எஸ்.பி. பாலசுப்ரமணியம், எஸ்.ஜானகி
2. தாய் மனசு தங்கம் (02:56) - மலேசியா வாசுதேவன்.
3. தாய் மனசு தங்கம் (04:45) - மலேசியா வாசுதேவன்.
4. தூதுவலை (04:30) - மனோ, எஸ்.ஜானகி

விமர்சனம்
---------

தி நியூ இந்தியன் எக்ஸ்பிரஸின் மாலினி, "சோகமான முரண்பாடு" என்று இப்படத்தை பற்றி விமர்சனம் செய்தார்.

மேற்கோள்கள்
-----------

  




1. ↑  "spicyonion.com". .
2. ↑  "www.cinesouth.com" இம் மூலத்தில் இருந்து 2004-12-22 அன்று. பரணிடப்பட்டது.. .
3. ↑  "www.jointscene.com" இம் மூலத்தில் இருந்து 2010-12-21 அன்று. பரணிடப்பட்டது.. .
4. ↑  "தி இந்தியன் எக்ஸ்பிரஸ்". .